作者:不詳
標題:又湘妃詩四首
內容:渺渺三湘萬里程，淚篁幽石助芳貞。孤雲目斷蒼梧野，不得攀龍到玉京。碧杜紅蘅縹緲香，冰絲彈月弄清涼。峰巒一一俱相似，九處堪疑九斷腸。玉輦金根去不回，湘川秋晚楚弦哀。自從泣盡江蘺血，夜夜愁風怨雨來。少將風月怨平湖，見盡扶桑水到枯。相約杏花壇上去，畫闌紅子鬥摴蒱。